text: шәменов (1997 жылға дейін айнакөл) қызылорда облысы жалағаш ауданындағы ауыл, шәменов ауылдық округі орталығы. аудан орталығы жалағаш кентінен батысқа қарай 25 км қашықтықта, сырдарияның оң жағалауында орналасқан. 1999 жылы тұрғындар саны 1336 адам (676 ер адам және 660 әйел адам) болса, 2009 жылы 1193 адамды (629 ер адам және 564 әйел адам) құрады. іргесі 1929 жылы “белсенді”, “иіркөл”, “жігер”, “елтай” артельдері негізінде қаланған. олар 1950 жылы ұжымшар болып қайта құрылды. ауыл негізінен күріш, ірі мүйізді қара, қой өсірумен айналысты. ауылға 1967 жылы облыста бірінші болып еңбек қызыл ту ордені берілді және шаруашылық қазақ кср-інің “алтын кітабына” жазылды. 1994 жылы ауылға ауыл шаруашылық өндірісін ұйымдастырушы м.шәменовтің есімі берілді.